**ELŐTERJESZTÉS**

**Szombathely Megyei Jogú Város Közgyűlése**

**Kulturális, Oktatási és Civil Bizottsága 2025. szeptember 23-i ülésére**

**Tájékoztató az AGORA Savaria Nonprofit Kft. által alapított SZÍN-TÉR a Közösségek Agorájáért Alapítvány és Nemesbőd Község Önkormányzat közötti közművelődési megállapodás megkötéséről**

Szombathely Megyei Jogú Város Önkormányzatának Szervezeti és Működési Szabályzatáról szóló 16/2024. (X.10.) önkormányzati rendelet 52.§ (3) bekezdés 5. pontja úgy rendelkezik, hogy a Kulturális, Oktatási és Civil Bizottság ellenőrzi és koordinálja az önkormányzati kulturális intézmények és gazdasági társaságok szakmai tevékenységét.

Szombathely Megyei Jogú Városban a kötelező közművelődési alapszolgáltatások teljes körét az AGORA Savaria Kulturális és Médiaközpont Nonprofit Kft. látja el.

Az elmúlt időszakban több Vas vármegyei település kereste meg az AGORA Savaria Kulturális és Médiaközpont Nonprofit Kft.-t, kérve részvételüket a közművelődési alapszolgáltatások ellátásában, tekintettel arra, hogy a jogszabályok által előírt személyi és szakmai feltételeknek (különösen a szakirányú végzettség megléte) helyben nem tudnak megfelelni.

Az előzőekre tekintettel Nemesbőd Község Önkormányzata kezdeményezte egy közművelődési megállapodás megkötését 2025. augusztus 16-i kezdéssel. A muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény (továbbiakban: Kultv.) 79. §-a lehetőséget teremtett a szerződő felek részére megállapodás megkötésére az önkormányzati feladatok átvállalására közművelődési intézmény vagy más, megfelelő szakmai háttérrel rendelkező szervezet által.

A megállapodást az AGORA Savaria Kulturális és Médiaközpont Nonprofit Kft. által alapított szervezet, a SZÍN-TÉR a Közösségek Agorájáért Alapítvány kötötte meg, amely megfelelő szakmai, szervezeti és jogi feltételekkel rendelkezik a feladat ellátására. Az együttműködés révén az alapítványhoz kerül a nemesbődi önkormányzatot megillető közművelődési normatíva (havi bruttó 200.000 Ft), amelyből a közművelődési szakember megbízási díja fedezhető, emellett szervezetüknél is marad forrás a tevékenység elvégzésére.

A megállapodás megkötése többletforrást nem igényel.

Kérem a Tisztelt Bizottságot, hogy az előterjesztést megtárgyalni, és a határozati javaslatot elfogadni szíveskedjék.

**Szombathely, 2025. szeptember „ ”**

**/: Horváth Soma :/**

**HATÁROZATI JAVASLAT**

**..…../2025. (IX.23.) KOCB. számú határozat**

A Kulturális, Oktatási és Civil Bizottság a „Tájékoztató az AGORA Savaria Nonprofit Kft. által alapított SZÍN-TÉR a Közösségek Agorájáért Alapítvány és Nemesbőd Község Önkormányzat közötti közművelődési megállapodás megkötéséről” című előterjesztést megtárgyalta, és a Szombathely Megyei Jogú Város Önkormányzatának Szervezeti és Működési Szabályzatáról szóló 16/2024. (X.10.) önkormányzati rendelet 52.§ (3) bekezdés 5. pontjában meghatározott feladatkörében eljárva a közművelődési megállapodás megkötésének tényét tudomásul veszi.

**Felelős:**  Putz Attila, a Kulturális, Oktatási és Civil Bizottság elnöke

Horváth Soma alpolgármester

(a végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője,

Horváth Zoltán, SZÍN-TÉR a Közösségek Agorájáért Alapítvány kuratóriumi elnöke)

**Határidő:** azonnal